Bétera ja està en Falles
10 de març de 2025

• Bétera encén la flama de la festa amb la seua Crida fent-la coincidir amb el 8M i tenyint de morat el seu Castell.

La Crida marca l'inici d'unes festes que es viuen amb gran devoció a Bétera. Aquest dissabte Andrea Toral i Navarro, Fallera Major Infantil de Bétera i Miriam Meliá i Ferrera, Fallera Major de Bétera han cridat al municipi que “ja estem en Falles” en una Crida als peus del Castell que enguany s'ha vestit de morat per a commemorar el 8M, Dia de la Dona.

“Amb el color morat il·luminem el nostre Castell i fem saber al món sencer que hui, més si cap, el paper de la dona valenta, valenciana i fallera està més viu que mai”, ha afirmat l'Alcaldessa de Bétera, Elia Verdevío, qui ha estat acompanyada en aquesta jornada fallera pel regidor de Festes, Manuel Pérez, les Falleres Majors de Bétera, membres de la Corporació Municipal així com dels màxims representants de les cinc comissions falleres de la localitat: Falla Gran Via de l'Est, Falla Gran Via del Sud, Falla La Barraca, Falla l’Albereda i Falla Carraixet.

Sense cap mena de dubte, el regidor de Festes, ha assenyalat que aquesta Crida multitudinària “representa a la perfecció el sentiment faller de Bétera que viu amb devoció aquestes festes tan arrelades i tan nostres”.

Una Crida que ha estat precedida per la signatura en el Llibre d'Honor de l'Ajuntament de les Falleres Majors de Bétera així com pels màxims representants de les cinc comissions en el Saló de Plens.

Crida

Enguany la regidoria de Festes i la regidoria de Dona i Igualtat s'han unit en un programa conjunt per a aquest 8M que ha culminat amb la Crida Fallera als peus del Castell que s'ha tenyit de color morat.

Malgrat la pluja, passades les 20:00h ha entrat la real senyera al recinte i ha començat aquest acte que simbolitza l'inici d'unes festes que tant Andrea Toral com Miriam Meliá, Falleres Majors de Bétera, han descrit mentre es dirigien al poble de Bétera com a “úniques i pròpies dels valencians i les valencianes: les millors festes del món sencer”.

I veient l'ambient propiciat pel món faller de Bétera, als peus del Castell, s'ha complit aquesta afirmació que ha arrancat els aplaudiments de tots els allí presents.

També, una a una les màximes representants infantils i adultes de les cinc comissions falleres s'han dirigit a Bétera per a anunciar que en breu els monuments estaran els carrers, el so que ens delectarà serà el de les bandes de música, farà olor de pólvora i bunyols i el sol farà relluir els rics i ornamentats vestits de fallera en uns dies que, tal com ha afirmat la primer Edil municipal, “seran inoblidables per a cadascun de vosaltres”.

L'Alcaldessa ha sigut l'encarregada, com mana la tradició, de fer lliurament de la claus del municipi a Andrea Toral i Navarro, Fallera Major Infantil de Bétera i Miriam Meliá i Ferrera, Fallera Major de Bétera no sense abans recordar “a totes i tots els que el dia 29 d'octubre van ser assotats per la tragèdia de la DANA, d'una manera o d'una altra” per a destacar que en eixe moment “les Falles vau tornar a estar a l'altura, acostant el muscle i posant en relleu la vostra generositat, solidaritat, germanor i esperit resilient. Mostrant al món el caràcter dels valencians que som capaços d'alçar-nos, de renàixer de les nostres cendres i de seguir cap avant tots junts”.

“Uns valors que - ha destacat- es transmeten a les generacions futures de fallers i falleres per a mantindre viva la festa des de la responsabilitat, el sentit comú i el civisme”.

Una Crida que ha finalitzat il·luminant el cel de Bétera amb un castell de focs artificials a càrrec de la pirotècnia Caballer FX.

Agenda Fallera

A Bétera ja es respira olor de pólvora i Andrea Toral i Navarro, Fallera Major Infantil de Bétera i Miriam Meliá i Ferrera, Fallera Major de Bétera, esperen ja impacients la Setmana Fallera al costat de les cinc comissions del municipi.

El calendari faller beterense destaca per l'Ofrena al Xiquet de Bétera el dia 16 on s'homenatja el veí, Joan Casanoves, un dels ‘cantaors’ més representatius del cant valencià del segle XX. Eixe mateix dia, el Jurat dona el veredicte dels Premis als monuments d'aquest 2025, un moment carregat de nervis que congrega a nombrosos fallers i falleres enfront de la Casa de la Cultura.

El dia 17 se celebra la Cavalcada mentre que el dia 18 té lloc un dels esdeveniments més esperats, l'Ofrena a la Verge dels Desemparats, on l'emoció i els sentiments estan a flor de pell. El dia 19 tots els fallers i falleres de Bétera ofrenaran a Sant Josep en el seu moment amb flors però també amb molta pólvora perquè Bétera, fent honor a la seua denominació de “poble coeter”, dispara diverses mascletaes en un dia que culmina amb la Cremà dels monuments de les cinc comissions falleres. Unes festes inigualables.